**УКАЗАНИЯ ЗА РАЗРАБОТВАНЕ НА ЕСЕ НА СОЦИАЛНО-ИКОНОМИЧЕСКА**

**ТЕМА ЗА УЧАСТИЕ В НАЦИОНАЛЕН КОНКУРС ЗА ЕСЕ**

**ЗА ПРИЕМ В СПЕЦИАЛНОСТ „СОЦИОЛОГИЯ” В УНСС**

Есето е вид аргументативно съчинение. Предполага оригинално изложение в свободна форма на авторова идея, оценка или преживяване, свързани с актуален и обществено значим проблем. Есето съдържа лични аргументирани тези, разсъждения, умозаключения на автора по поставения проблем (тема).

Есето се отличава с ясно и еднозначно формулирана авторова теза по зададената тема. Тезата представлява точно и конкретно изразено твърдение, което трябва да бъде целенасочено и задълбочено аргументирано. Авторът решава какъв тип аргументация на тезата да представи: рационална, емоционална или съчетание на двете, както и в каква логическа или асоциативна рамка да структурира аргументите си.

Есето е граничен жанр между научния, публицистичния и художествения жанр, свободно интегриращ техните стилистични средства. Целта на есето е да изясни чрез въздействащ език гледната точка на автора по поставения проблем. Авторът постига тази цел чрез избор и употреба на съответни стилови и езикови средства за художествено въздействие, употреба на символи и символни интерпретации, неочаквани мисловни обрати, иновативни форми и др. В подкрепа на тезата може да се използва научна аргументация - статистически данни, резултати от научни изследвания, рационални доказателства и др. Допустимо е и позоваването на личен опит, емоционална съпричастност, мнения на авторитети, конкретни примери и др. Всичко това следва да бъде интегрирано в избрана от автора композиционна структура. Най-често структурата на есето се състои от следните три композиционни елемента: увод, изложение и заключение, поставени в смислово и логично единство.

Заемането и аргументирането на определена позиция по значим обществен проблем изисква от автора умение за формиране и отстояване на собствена позиция, отговорност и етичност. В тази връзка, авторът може да използва размислите, идеите, оценките на предхождащи го автори, но задължително цитирайки коректно и изчерпателно съответните източници.

**Есето трябва:**

* да е написано на български език;
* да е в обем между 14 000 и 18 000 знака (Characters with spaces) без източниците;
* да е във формат .doc или .docх (Word 97-2010), Times New Roman/12, разстояние между редовете - 1.5 в приложения формуляр.